Handelskamer ‘teleurgesteld’ oor petrolprysverhogingArgieffoto. Die Kaapse Kamer van Koophandel en Nywerheid het Maandag gesê hy is teleurgesteld in, maar nie verbaas oor die verhoging in petrolpryse nie. Maroela Media het vroeër berig die prys van 95-oktaan petrol sal van Woensdag af vir die eerste keer ooit meer as R17 per liter in die binneland wees. Die departement van energie het aangekondig dat 93-oktaan-petrol Woensdag met 99c per liter styg en 95-oktaan-petrol met R1 per liter styg. Diesel word R1,24 per liter duurder. Paraffien styg met R1,39 per liter en gas met R1,79 per kilogram. Motoriste in die binneland sal nou R17,08 moet opdok vir ŉ liter 95-oktaan-petrol. Aan die kus kos dit nou R16,49 per liter. Die groothandelprys van diesel styg tot R15,65 in die binneland en R15,16 aan die kus. Janine Myburgh, president van die handelskamer, het gesê die verhoging is ongelukkig te wagte weens die verswakte rand en duurder ru-oliepryse. “Dit is ŉ situasie wat ons al vroeg in September voorspel het moontlik tot ŉ skokkende verhoging kan lei. Nou het dit uiteindelik ŉ werklikheid geword.” Sy sê tesame met ŉ krimpende ekonomie plaas dié verhoging groter druk op ondernemings en huishoudelike gebruikers. “ŉ Groot deel van die skade is ongelukkig deur eie toedoen weens grootskaalse korrupsie, wanbestuur van ons staatsondernemings en die dreigende onteieningskwessie wat nie enige vertroue wek in beleggers nie. Suid-Afrika het soveel potensiaal en tog lyk dit of ons net so hard op die rempedaal trap as wat ons op die versneller probeer trap om vinniger vooruit te gaan. Die gevolg is dat ons baie vinnig op pad is nêrens heen nie,” het Myburgh bygevoeg.